32004R0567
L 090/1
JURNALUL OFÍCIAL AL UNIUNII EUROPENE
REGULAMENTUL (CE) NR. 567/2004 AL CONSILIULUI
din 22 martie 2004
de modificare a Regulamentului (CE) nr. 1257/1999 privind ajutorul acordat din Fondul European de Orientare și Garantare Agricolă (FEOGA) pentru dezvoltare rurală
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Tratatul privind aderarea Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei la Uniunea Europeană (1), în special articolul 2 alineatul 3,
având în vedere Actul de aderare privind condițiile de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei (2), în special articolul 57 alineatul 2,
având în vedere propunerea Comisiei,
având în vedere avizul Parlamentului European,
întrucât:
(1)
Titlul II capitolul Va din Regulamentul (CE) nr. 1257/1999 din 17 mai 1999 privind ajutorul acordat din Fondul European de Orientare și Garantare Agricolă (FEOGA) pentru dezvoltare rurală (3) prevede o măsură de susținere pentru a ajuta fermierii care respectă standardele obligatorii introduse de curând.
(2)
În urma aderării, fermierii din Estonia, Cipru, Letonia, Lituania, Ungaria, Malta, Polonia, Republica Cehă, Slovenia și Slovacia trebuie să facă față unor numeroase standarde noi bazate pe legislația comunitară pe care trebuie să le respecte începând de la data aderării sau de la o dată ulterioară. O susținere este indispensabilă pentru a acoperi cel puțin în parte costurile investițiilor necesare pentru a asigura respectarea standardelor. În consecință, este necesar să se prevadă dispoziții speciale derogatorii pentru punerea în aplicare a măsurii „respectarea standardelor” în noile state membre.
(3)
Este necesar să se modifice în consecință Regulamentul (CE) nr. 1257/1999,
ADOPTĂ PREZENTUL REGULAMENT:
Articolul 1
La articolul 33m din Regulamentul (CE) nr. 1257/1999 se introduce următorul alineat 2b:
„(2b) Prin derogare de la articolele 21a, 21b și 21c se pot lua în considerare, pentru determinarea nivelului de susținere anual, costurile legate de investițiile necesare pentru a permite respectarea unui standard stabilit de către Comunitate înainte de data aderării și obligatoriu pentru fermier începând de la această dată sau de la o dată ulterioară. Această posibilitate se limitează la primii trei ani din perioada de susținere, în limitele unui plafon anual de 25 000 EUR pe exploatație. În cursul acestei perioade de investiție, diminuarea prevăzută la articolul 21c nu se aplică. Pierderile de venituri și costurile suplimentare determinate de respectarea standardului nu pot fi luate în considerare decât după perioada de investiție.
Investițiile susținute în temeiul primului paragraf nu sunt eligibile pentru susținerea prevăzută în capitolul I”.
Articolul 2
Prezentul regulament intră în vigoare la 1 mai 2004, sub rezerva intrării în vigoare a Actului de aderare din 2003 (2).
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 martie 2004.